Predkladacia správa

V nadväznosti na rozhodnutie japonskej vlády zaslalo Veľvyslanectvo Japonska v Prahe dňa 24. augusta 2001 Ministerstvu zahraničných vecí Slovenskej republiky nótu obsahujúcu informáciu o rozhodnutí japonskej vlády  poskytnúť na základe schváleného projektu kultúrny grant Slovenskej knižnici pre nevidiacich Mateja Hrebendu v Levoči spolu s prílohou návrhu textu dohody. Japonsko poskytlo tento grant  ako vyjadrenie svojej podpory Slovenskej republike v procese integrácie medzi vyspelé štáty. Grant vo výške 49,200.000 (štyridsaťdeväť miliónov dvestotisíc) jenov je určený na nákup nahrávacích zariadení. Jeho platnosť je stanovená japonskou stranou do 31. marca 2002, čiže do konca japonského rozpočtového obdobia.
 
Prevzatie grantu bude potvrdené podpisom Dohody medzi vládou Slovenskej republiky a vládou Japonska o udelení grantu japonskej vlády Slovenskej knižnici pre nevidiacich Mateja Hrebendu v Levoči formou výmeny osobných nót medzi ministrom zahraničných vecí SR a veľvyslancom Japonska v SR. K návrhu textu nót a ďalších sprievodných dokumentov sa vyjadrili Ministerstvo kultúry SR, Ministerstvo financií SR, Ministerstvo vnútra SR, Ministerstvo spravodlivosti SR, podpredseda vlády SR pre ekonomiku, podpredseda vlády SR pre legislatívu, podpredseda vlády SR pre európsku integráciu a podpredseda vlády SR pre ľudské a menšinové práva. Účastníci pripomienkového konania sa zhodli na tom, že  grant poskytnutý japonskou vládou nevyvolá žiadne dôsledky na štátny rozpočet. Výdavky nevyhnutné na jeho realizáciu, ktoré nie sú kryté grantom, budú hradené zo zdrojov Slovenskej knižnice pre nevidiacich Mateja Hrebendu v Levoči. Na základe uvedených skutočností nič nebráni prevzatiu grantu.

V súvislosti s návrhom uznesenia vlády SR uvádzame, že časť C2. návrhu uznesenia zahŕňa aj úlohy, resp. vykonanie príslušných opatrení spojených s otvorením účtu na meno vlády SR.

Na základe skúseností z  predošlého grantu japonskej vlády, poskytnutého Štátnemu divadlu Košice, v rámci procedurálneho postupu minister kultúry po prevzatí grantu ministrom zahraničných vecí poverí riaditeľa Slovenskej knižnice pre nevidiacich Mateja Hrebendu v Levoči podpisom Dohody o zastúpení (Agent Ageement) medzi Slovenskou knižnicou pre nevidiacich Mateja Hrebendu v Levoči a japonskou firmou Japan International Cooperation System, ktorá zabezpečí verejné obstaranie dodávky nahrávacích zariadení pre Slovenskú knižniciu pre nevidiacich Mateja Hrebendu v Levoči v zmysle projektu (Dohoda nie je súčasťou predkladaného materiálu).

Vzhľadom na skutočnosť, že japonské rozpočtové obdobie na rok 2001 sa končí 31. marca 2002 a grant musí byť do tohto termínu zrealizovaný, javí sa nevyhnutné uskutočniť výmenu nót v najbližšom možnom termíne, v nadväznosti na schválenie textu slovenskej nóty vládou Slovenskej republiky.